„*záujemcom*“

**Vec: Odpoveď na žiadosť o vysvetlenie.**

Verejný obstarávateľ: Obec Trakovice, Trakovice 38, 919 33 Trakovice, IČO: 00313092

Názov verejného obstarávania: „Dostavba kanalizácie Trakovice - 4. a 5. etapa“

Oznámenie vo vestníku: 32031 - WYP, vestník č. 187/2020 zo dňa 04.09.2020

Verejnému obstarávateľovi boli doručené žiadosti záujemcov o vysvetlenie údajov uvedených v súťažných podkladoch a vo výzve na predkladanie ponúk. V nasledujúcom texte verejný obstarávateľ uvádza otázku záujemcu a k nej odpoveď verejného obstarávateľa.

***Otázka č.12***

*„Verejný obstarávateľ v Súťažných podkladoch požaduje od uchádzača preukázať implementáciu opatrení environmentálneho manažérstva, ktoré použije pri plnení zmluvy, ktorá bude výsledkom verejného obstarávania, pričom tieto opatrenia musia zabezpečovať úroveň ochrany životného prostredia zodpovedajúcu úrovni, ktorú zabezpečuje schéma Európskej únie pre environmentálne manažérstvo a audit, ), resp. registrácia v tejto schéme EMAS.

Po preštudovaní Súťažných podkladov a Projektovej dokumentácie žiadame o vysvetlenie z akého dôvodu a na základe akej požiadavky dotknutých orgánov požaduje verejný obstarávateľ na realizáciu diela implementáciu opatrení environmentálneho manažérstva podľa schémy EMAS alebo registráciu podľa EMAS.*

 *Podľa dostupných dokumentov sa nevyžadujú a neurčujú mimoriadne environmentálne požiadavky nad rámec normy ISO 14001 pri realizácii diela.*

 *Žiadame verejného obstarávateľa o úpravu požiadavky stupňa environmentálneho manažérstva k realizácii diela a teda sprístupnenie VO a verejnej súťaže pre spoločnosti, ktoré zrealizujú projekt podľa Vami predpísaných technických a environmentálnych požiadaviek vo vašej projektovej dokumentácii a v stavebnom povolení, ktoré plne pokrýva rozsahom medzinárodný štandard EN ISO 14001.“*

***Odpoveď č. 12***

Schéma pre environmentálne manažérstvo a audit (EMAS) je jedným z významných nástrojov environmentálnej politiky Európskej únie. Poskytuje organizáciám nadštandardnú podporu pri riadení, hodnotení a zdokonaľovaní jej prístupu k ochrane životného prostredia. Účasť v tejto schéme je určená pre akýkoľvek subjekt ekonomického sektora, ktorý má záujem pristupovať k ochrane životného prostredia proaktívne a zodpovedne, a to nielen v rámci EÚ ale aj mimo nej. EMAS podporuje organizácie vo vyhľadávaní správnych prístupov s cieľom zlepšiť ich vplyv na životné prostredie. Organizácie, ktoré vstúpia do schémy, sa zaväzujú k hodnoteniu a znižovaniu negatívneho dopadu na životné prostredie.

EMAS tak predstavuje formu implementácie systému manažérstva environmentu. Ide o formu, ktorá predstavuje vyššiu mieru precizovania požiadaviek zameraných na ochranu životného prostredia, než je tomu v prípade normy ISO14001. EMAS sa tak stáva akýmsi novým „štandardom“ pri posudzovaní organizácií v ich snahe predísť, resp. eliminovať ohrozenie a poškodenie životného prostredia pri poskytovaní ich dodávok. Organizácie, ktoré spĺňajú požiadavky schémy EMAS kompletne pokrývajú požiadavky na environmentálny pilier spoločenskej zodpovednosti podnikov, nakoľko takéto organizácie systematicky riadia environmentálna aspekty svojich aktivít či postupov.

Je potrebné klásť dôraz na to, aby boli dodávky stavebných prác zabezpečené od subjektov, ktoré majú dostatočne pripravenú, organizovanú a riadenú výrobu s ohľadom na trvalú udržateľnosť a ochranu životného prostredia. Takéto subjekty musia deklarovať danú skutočnosť prostredníctvom preukázania úrovne svojej pripravenosti a nastavenia vnútorných procesov, explicitne s ohľadom na ochranu životného prostredia. Jedným z najvýznamnejších indikátorov tejto pripravenosti je práve existencia a používanie systému manažérstva environmentu EMAS.

Z uvedených dôvodov považuje verejný obstarávateľ za dôležité, aby budúci zhotoviteľ disponoval certifikátom, ktorým deklaruje svoju pripravenosť na zohľadňovanie požiadaviek na ochranu životného prostredia pri riadnom splnení zákazky. Uvedenou požiadavkou zabezpečí verejný obstarávateľ jednak skutočnú ochranu životného prostredia (čo je celospoločenským záujmom), a zároveň umožní deklarovanie dodržania postupov zabezpečujúcich ochranu životného prostredia voči EÚ ako globálnemu poskytovateľovi finančných prostriedkov pre danú zákazku.

Zároveň si verejný obstarávateľ dovoľuje uviesť, že požiadavka na disponovanie platným certifikátom EMAS sa už aj v podmienkach SR stala štandardnou požiadavkou, ktorú v praxi uplatňujú mnohí verejní obstarávatelia, najmä pri zákazkách na stavebné práce. Tento certifikát vlastní čoraz viac potenciálnych dodávateľov stavebných prác a preto je jeho použitie plne na mieste a nebráni čestnej hospodárskej súťaži. Táto požiadavka zároveň a priori nevylučuje z uchádzania sa o zákazku ani tie subjekty, ktoré v súčasnosti týmto certifikátom nedisponujú. Tieto subjekty môžu predložiť aj iné dôkazy o opatreniach v oblasti environmentálneho manažérstva, ktorými preukáže, že ním navrhované opatrenia sú rovnocenné opatreniam požadovaným v rámci príslušného systému environmentálneho manažérstva. Prípadne môžu tieto subjekty využiť zdroje tretej osoby, ktorá takýmto certifikátom reálne disponuje. V danom prípade táto osoba neposkytuje uchádzačovi samotný certifikát, ktorý je neprenosný, ale poskytuje mu svoje kapacity pri vykonávaní zákazky, vo vzťahu ku ktorej sa daný certifikát vyžaduje. Tento postup je úplne v súlade so Zákonom o verejnom obstarávaní a s metodikou Úradu pre verejné obstarávanie o.i. aj metodické usmernenie č. 10330-5000/2019 z 9.8.2019 podľa ktorého „Nariadenie Európskeho parlamentu a Rady č. 1221/2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS). EMAS je najdôveryhodnejší a najsilnejší nástroj environmentálneho manažérstva na trhu, ktorý pridáva prvky k požiadavkám medzinárodnej normy pre systém environmentálneho manažérstva EN ISO 14001:2004, čím napomáha organizáciám dosahovať kontinuálne zlepšovanie ich environmentálneho správania. Po splnení všetkých požiadaviek nariadenia EPaR č. 1221/2009 a kladnom posúdení žiadosti predloženej príslušnému orgánu pre EMAS je organizácia registrovaná v schéme EMAS a zapísaná do národného a európskeho registra EMAS.“

Z uvedeného vyplýva, že ten, kto spĺňa EMAS spĺňa aj STN 14001:2015, ale ten čo spĺňa STN 14001:2015 nespĺňa automaticky EMAS.

Úspešná certifikácia podľa normy ISO 14001 znamená, že tie najdôležitejšie kroky k registrácii EMAS už boli prijaté. Ďalšie požiadavky na získanie certifikátu EMAS zahŕňajú:

* Úvodné environmentálne preskúmanie: EMAS vyžaduje, aby sa vykonalo úvodné environmentálne preskúmanie, s cieľom identifikovania environmentálnych aspektov organizácie. Ak však organizácia už má EMS certifikovaný podľa normy ISO 14001, nemusí pri implementácii schémy EMAS vykonať formálne environmentálne preskúmanie, pokiaľ sa environmentálne aspekty uvedené v prílohe I plne zohľadnia v certifikovanom EMS.
* Štátom potvrdené dodržiavanie právnych požiadaviek: Organizácia registrovaná v schéme EMAS musí preukázať úplné dodržiavanie právnych požiadaviek v oblasti životného prostredia.
* Záväzok k sústavnému zlepšovaniu environmentálneho správania: Organizácia, ktorá chce vstúpiť do schémy EMAS, sa musí zaviazať k sústavnému zlepšovaniu svojho environmentálneho správania. Environmentálne správanie je hodnotené environmentálnym overovateľom.
* Zapojenie zamestnancov a otvorenosť voči verejnosti: Organizácia registrovaná v schéme EMAS musí preukázať otvorený dialóg so zamestnancami a zainteresovanými stranami, vrátane zúčastnených strán, miestnych orgánov a dodávateľov.
* Overené environmentálne vyhlásenie: Organizácia musí poskytnúť verejné vyhlásenie o svojom environmentálnom správaní. Environmentálne vyhlásenie porovnáva dosiahnuté výsledky s environmentálnymi cieľmi organizácie a budúce kroky, ktoré je potrebné podniknúť v súvislosti so sústavným zlepšovaním environmentálneho správania organizácie.

Z uvedeného vyplýva, že EMAS je najvyšším stupňom ochrany životného prostredia, a teda verejný obstarávateľ trvá na tejto požiadavke.

***Otázka č. 13***

*„Verejný obstarávateľ v Súťažných podkladoch požaduje od uchádzača preukázať implementáciu opatrení environmentálneho manažérstva, ktoré použije pri plnení zmluvy, ktorá bude výsledkom verejného obstarávania, pričom tieto opatrenia musia zabezpečovať úroveň ochrany životného prostredia zodpovedajúcu úrovni, ktorú zabezpečuje schéma Európskej únie pre environmentálne manažérstvo a audit, ), resp. registrácia v tejto schéme EMAS.
Po preštudovaní Súťažných podkladov a Projektovej dokumentácie žiadame o vysvetlenie z akého dôvodu a na základe akej požiadavky dotknutých orgánov požaduje verejný obstarávateľ na realizáciu diela implementáciu opatrení environmentálneho manažérstva podľa schémy EMAS alebo registráciu podľa EMAS.*

 *Podľa dostupných dokumentov sa nevyžadujú a neurčujú mimoriadne environmentálne požiadavky nad rámec normy ISO 14001 pri realizácii diela.*

 *Žiadame verejného obstarávateľa o úpravu požiadavky stupňa enviromentálneho manažérstva k realizácii diela a teda sprístupnenie VO a verejnej súťaže pre spoločnosti, ktoré zrealizujú projekt podľa Vami predpísaných technických a enviromentálnych požiadaviek vo vašej projektovej dokumentácii a v stavebnom povolení , ktoré plne pokrýva rozsahom medzinárodný štandart EN ISO 14001.“*

***Odpoveď č. 13***

Viď odpoveď č. 12.